觀崇德墨竹歌
作者：黄庭堅
朝代：宋

paragraphs: 夜來北風元自小，何事吹折青琅玕。
數枝灑落高堂上，敗葉蕭蕭煙景寒。
迺是神工妙手欲自試，襲取天巧不作難。
行看歎息手摩拂，落勢夭矯墨未乾。
往往塵晦碧紗籠，伊人或用姓名通，未必全收俊偉功。
有能蓺事便白首，不免身爲老畫工。
豈如崇德君，學有古人風。
揮毫李衛言神筆，彈琴蔡琰方入室。
道韞九歲能論詩，龍女早年先悟佛。
弈棋樵客腐柯還，吹笙仙子下緱山。
更能遇物寫形似，落筆不待施青丹。
尤知賞異老蒼節，獨與長松凌歲寒。
世俗甯知真與僞，揮霍紛紜鬼神事。
黄塵汙眼輕白日，卷軸無人得覘視。
見我好吟愛畫勝他人，直謂子美當前身。
贈圖索歌追故事，才薄豈易終斯文。
所愛子猷發嘉興，不可一日無此君。
吾家書齋符青壁，手種蒼琅十數百。
一官偶仕葉公城，道遠莫致心慘戚。
我方得此興不孤，造次卷置隨琴書。
思歸才有故園夢，便可呼兒開此圖。